เปิดจุดบริการตรวจคัดกรองโควิด-19 ให้กับชุมชนในเขต กทม. และผู้มีรายได้น้อย รองรับกว่า 800 คน
ทีมแพทย์ชนบทจากจังหวัดสุโขทัย จำนวน 12 คน และอาสาสมัครจากหน่วยงานต่างๆ จัดตั้งจุดบริการตรวจหาเชื้อโควิดที่สถาบันพัฒนาองค์กรชุมชน (องค์การมหาชน) หรือ พอช. ถนนนวมินทร์ เขตบางกะปิ มีชาวบ้านจากเครือข่ายสลัม 4 ภาคจากชุมชนต่างๆ เจ้าหน้าที่ พอช. และชาวชุมชนใกล้เคียงจำนวนมากเดินทางมาตรวจตั้งแต่เวลา 08.00 น.-16.00 น. โดยมี นพ.อารักษ์ วงศ์วรชาติ ผอ.รพ.สิชล จังหวัดนครศรีธรรมราช ในฐานะที่ปรึกษาชมรมแพทย์ชนบทเดินทางมาให้กำลังใจทีมงานและให้ความรู้เพื่อป้องกันโรคโควิดแก่ผู้มาตรวจเชื้อด้วย วันนี้มีผู้เข้ารับการตรวจเชิงรุก ที่ พอช. ประมาณ 800 คน เป็นการอำนวยความสะดวกให้แก่ชาวชุมชนที่ยังไม่ได้รับการตรวจและนอกจากการตรวจที่ พอช.แล้ว ในวันนี้ทีมแพทย์ชนบทยังเข้าไปตรวจเชิงรุกในชุมชนผู้มีรายได้น้อยในกรุงเทพฯ อีกประมาณ 10 ชุมชนด้วย ชมรมแพทย์ชนบทที่เข้ามาตรวจโควิดเชิงรุก ให้ชาวชุมชนผู้มีรายได้น้อยในกรุงเทพมหานคร รวมทั้งหมดประมาณ 100 คน ตั้งเป้าจะตรวจโควิดเชิงรุกได้ไม่ต่ำกว่า 30,000 คนภายในวันที่ 23 กรกฎาคมนี้ ในขณะที่กระทรวงการพัฒนาสังคมและความมั่นคงของมนุษย์ โดย พอช. มีแนวทางการช่วยเหลือและสนับสนุนชุมชนผู้มีรายได้น้อยที่ได้รับผลกระทบจากโรคโควิด ในพื้นที่ส่วนกลางและส่วนภูมิภาคอย่างเร่งด่วน โดยสถาบันพัฒนาองค์กรชุมชนฯ ได้ใช้กลไกต่างๆ ที่ชุมชนมีการจัดตั้งอยู่แล้ว เป็นเครื่องมือสนับสนุนให้ชุมชนมีรายได้น้อยที่ได้รับผลกระทบรุนแรงจากสถานการณ์โควิด ได้รวมกลุ่มกันจัดทำแผนงานและกิจกรรมต่างๆ เพื่อแก้ไขปัญหาต่างๆ โดยคณะกรรมการสถาบันฯ ได้อนุมัติงบประมาณเพื่อสนับสนุนชุมชนจำนวน 30 ล้านบาท